b'\n_START_ARTICLE_\nUtopistinen sosialismi\n_START_PARAGRAPH_\nUtopistinen sosialismi eli utopiasosialismi on teollisen vallankumouksen my\xc3\xb6t\xc3\xa4 syntynyt ajatussuuntaus._NEWLINE_Sana utopia tulee Thomas Moren (1478-1535) kirjoittamasta teoksesta Utopia (1516). Sana utopia on kreikkaa ja merkitsee suomeksi \xe2\x80\x9dpaikka ei miss\xc3\xa4\xc3\xa4n\xe2\x80\x9d. Tommaso Campanella (1568\xe2\x80\x931639) kirjoitti teoksen Aurinkokaupunki (1602). N\xc3\xa4iss\xc3\xa4 ihanneyhteiskuntien kuvauksissa korostettiin yhteisomistusta, mik\xc3\xa4 liitt\xc3\xa4\xc3\xa4 ne sosialististen utopioiden sarjaan. 1800-luvun alkupuolella esiintyiv\xc3\xa4t kuuluisat utopistisosialistit, ranskalaiset Henri de Saint-Simon, Charles Fourier ja \xc3\x89tienne Cabet sek\xc3\xa4 brittil\xc3\xa4inen Robert Owen. Owen toteutti aatteitaan omassa tehtaassaan. My\xc3\xb6hemmin h\xc3\xa4n j\xc3\xa4rjesti New Harmony -nimisen utopiayhteis\xc3\xb6n kokeilun Yhdysvalloissa. Termin utopiasosialismi esitteliv\xc3\xa4t Karl Marx ja Friedrich Engels Kommunistisen puolueen manifestissa. Engels k\xc3\xa4ytti Marxin teoriasta nimityst\xc3\xa4 tieteellinen sosialismi.'